NEUVOSTON DIREKTIIVI,
annettu 24 päivänä maaliskuuta 1986,
elintarvikkeissa sallittuja emulgointi-, stabilointi-, sakeuttamis- ja hyytelöimisaineita koskevan jäsenvaltioiden lainsäädännön lähentämisestä annetun neuvoston direktiivin 74/329/ETY muuttamisesta neljännen kerran (86/102/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 100 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
direktiivi 74/329/ETY(4), sellaisena kuin se on viimeksi muutettuna direktiivillä 85/6/ETY(5), sisältää luettelon elintarvikkeissa sallituista emulgointi-, stabilointi-, sakeuttamis- ja hyytelöimisaineista,
direktiivin 74/329/ETY liitteessä II luetellaan niiden aineiden nimet, joiden käytön jäsenvaltiot voivat väliaikaisesti sallia elintarvikkeissa; tämä poikkeus voidaan tehdä 30 päivään syyskuuta 1985,
polysorbaattien käytön väliaikaista sallimista on jatkettava niin, että nämä aineet voidaan uudelleen arvioida kaiken sen uuden tiedon perusteella, jota ei ole aikaisemmin arvioitu,
traganttikumin (E 413) käyttöä tulisi tarkastella uudelleen komission tutkimuksen jälkeen,
karaiakumin ja lämpökäsitellyn soijapapuöljyn ja rasvahappojen mono- ja diglyseridien yhdisteiden käytön väliaikaista sallimista on jatkettava, jotta voidaan saada valmiiksi tietyt toksikologiset ja teknologiset tutkimukset niin, että voidaan tehdä päätös mahdollisuudesta sisällyttää nämä aineet direktiivin 74/329/ETY liitteeseen I tai päättää niiden poistamisesta mainitusta direktiivistä,
uusien toksikologisten tutkimusten perusteella pektiiniä ja amidoitua pektiiniä voidaan pitää samanarvoisina, ja
polyoksietyleeni(8)stearaattia, polyoksietyleeni(40)stearaattia, glyserolin ja propyleeniglykolin laktyloituja rasvahappoestereitä ja dioktyylinatriumsulfosukkinaattia ei saa enää käyttää elintarvikkeissa siirtymäkauden jälkeen, jonka kuluessa sallitaan jo markkinoilla olevien näitä aineita sisältävien elintarvikkeiden myynti,
ON ANTANUT TÄMÄN DIREKTIIVIN:
1 artikla
Muutetaan direktiiviä 74/329/ETY seuraavasti:
1. Korvataan 2 artiklan 2 kohta seuraavasti:
"2. Kuitenkin liitteessä I olevan numeron E 413 kohdalla mainitusta traganttikumista komissio tekee tutkimuksen ja ehdottaa tämän tutkimuksen tulosten perusteella tarvittaessa neuvostolle, että viimeistään 31 päivänä joulukuuta 1988 perustamissopimuksen 100 artiklassa määrätyn menettelyn mukaisesti on tehtävä päätös poistaa se liitteestä tai muulla aiheellisella tavalla muuttaa sen asemaa.";
2. Korvataan 3 artikla seuraavasti:
"3 artikla
"1. Poiketen siitä, mitä 2 artiklan 1 kohdassa säädetään jäsenvaltiot voivat 31 päivään joulukuuta 1988 sallia liitteessä II lueteltujen aineiden käytön elintarvikkeisiin. Kuitenkin karaijakumin ja lämpökäsitellyn soijapapuöljyn ja rasvahappojen mono- ja diglyseridien yhdisteen kohdalla neuvosto perustamissopimuksen 100 artiklassa määrätyn menettelyn mukaisesti voi päättää 31 päivään joulukuuta 1988 mennessä ja komission tutkimuksen jälkeen poistaa ne liitteestä tai muuttaa niiden asemaa.
Jäsenvaltiot voivat sallia 31 päivään maaliskuuta 1987 sellaisten elintarvikkeiden kaupan pitämisen, jotka sisältävät seuraavia aineksia:
- polyoksietyleeni (8) stearaatti,
- polyoksietyleeni(40) stearaatti,
- Maitohapon ja elintarvikerasvahappojen sekä glyserolin ja propyleeniglykolin esterit,
- Natriumdioktyylisulfusukkinaatti.
2. Jos jäsenvaltio 1 kohdan mukaan valitsee jonkin muun vaihtoehdon kuin pelkästään pitää voimassa sen lainsäädännön, joka sillä oli voimassa tätä direktiiviä tiedoksi annettaessa, sen on ilmoitettava toteutetuista toimenpiteistä muille jäsenvaltioille ja komissiolle viipymättä sekä esitettävä seikat, joita se pitää näiden toimenpiteiden perusteena.
3. Sen lisäksi, mitä 1 kohdan ensimmäisessä alakohdassa säädetään, ja ennen siinä säädetyn määräajan päättymistä neuvosto voi perustamissopimuksen 100 artiklassa määrättyä menettelyä noudattaen sisällyttää liitteeseen I aineet, joihin viitataan liitteessä II.
Edellä 2 kohdassa tarkoitetussa tapauksessa neuvosto voi perustamissopimuksen 100 artiklassa määrättyä menettelyä noudattaen päättää jostakin muustakin sopivasta toimenpiteestä. ;
3. Muutetaan liitteessä I nimet E 440 a (pektiini) ja E 440 b (amidoitu pektiini) seuraavasti:
"E 440 i) pektiini
ii) amidoitu pektiini"
4. Korvataan liite II seuraavasti:
"LIITE II
NIMITYKSET
Karaiakumi (synonyymi: sterculiakumi),
Polyoksietyleeni(20)sorbitaanimonolauraatti (synonyymi: polysorbaatti 20),
Polyoksietyleeni(20)sorbitaanimonopalmitaatti (synonyymi: polysorbaatti 40),
Polyoksietyleeni(20)sorbitaanimonostearaatti (synonyymi: polysorbaatti 60),
Polyoksietyleeni(20)sorbitaanitristearaatti (synonyymi: polysorbaatti 65),
Polyoksietyleeni(20)sorbitaanimonooleaatti (synonyymi: polysorbaatti 80),
Lämpökäsitellyn soijapapuöljyn ja rasvahappojen mono- ja diglyseridien yhdiste".
2 artikla
Edellä 1 artikla tulee voimaan 1 päivänä lokakuuta 1985.
3 artikla
Jäsenvaltioiden on yhden vuoden kuluessa tämän direktiivin tiedoksi antamisesta muutettava lainsäädäntöään edellä olevien säännösten mukaiseksi ja ilmoitettava tästä komissiolle viipymättä. Muutettu lainsäädäntö on pantava täytäntöön kahden vuoden kuluessa tämän direktiivin tiedoksi antamisesta.
4 artikla
Tämä direktiivi on osoitettu kaikille jäsenvaltioille.
Tehty Brysselissä 24 päivänä maaliskuuta 1986.